Hueteng, Awanen!
September 25, 2012
Pedrito Sanidad
Ti hueteng awanen! Idi kalman, Setiembre 19, 2012, awan ti naipadamag a numero ti hueteng a nabula! Apay? Kanikatlo nga aldaw laeng, naiplasta kadagiti telebision ken kadagiti aginaldaw a pagiwarnak a pinasardeng ni Presidente Benigno C. Aquino III ti STL wenno Small Time Lottery a pagtaytayaan dagiti tattao nga agessem iti ay-ayam a loteria. Iti pannakasardeng ti STL, kapilitan metten nga agsardeng ti operasion ti hueteng gapu ta iti STL ti pagsangsangipan ti hueteng tapno kano saan a madlaw nga adda hueteng. Ngem asino koma ngarud a talaga nga awan ti operasion ti hueteng idinto nga uray dagiti ubbing ket ammodan ti tumaya iti hueteng! Ket kas naagapad, ta simmardeng ket ngaruden, aglalo ket kellaat pay wenno saan a naisaganaan dagiti cabo wenno dagiti kolektor. Kas pakpakauna, ti hueteng ngatan ti maysa kadagiti kadaanan a sugal wenno ay-ayam iti komunidad wenno nakuna nga “ay-ayam a sakit iti kagimungan” ta agsublisubli. Isu pay daytoy tay kunada a loteria dagiti marigrigat. Adu a sistema ti maaramid iti daytoy a loteria. Adda daytay kunada a guerilla system a pakatalantanan iti pannakatiliw dagiti kolektor. Asino ti mangtiliw kadakuada. Numero uno dagiti taga-NBI (National Bureau of Investigation), dagiti pulis nangruna dagiti adda iti CIDG (Criminal Investigation and Detection Group). Adu a panangipalagip no adda mapasamak a “raid!” Kaspagarigan, adda tay kunada nga agintitiliwda tapno makadilihensiada, wenno raidenda lattan ta inbaon kano ni Mayor ta ni Heneral ket sangsangpetna ket iyam-ammona met kano ti naganna, wenno naibaonda ta nayunanda iti apag ni kastoy a hepe ta adda kano sumangpet a sangailina ket masapul kano nga adda pangsangaili na. Dagitoy a sistema ti rason ket natateken. Amin dagitoy idanonda iti mangimatmaton ti huetengan ket kalpasan iti sumagmamano laeng a negosasion adda manen numero a mabula. Iti naagapad a pannakaisardengna, imposible nga awanen wenno awanton iti uray kaanoman. Ti hueteng ket hueteng. Ubbing kami pay idi addan hueteng. Uray toy autoryo napadasanna met ti nagkolekta iti hueteng nga agingga iti daytoy a kaadda ti hueteng ket tumaytaya met! No kaspagarigan laeng ta saanen nga agsubli pay ta agbuteng dagitay mangibangbangka ania ngata ti pagbalinan dagiti cabo-kolektor ken trabahador ti hueteng? Mano ngata kadagitoy ti adda urnongna kabayatan ti panagkolkolektana kadagiti tumataya ti hueteng? Saan ngata nga ti naaramid a pannakaisardeng ti hueteng ket pakpakauna met iti saan nga agsarday a panagrigat wenno panagbisin dagitoy a trabahador ti hueteng? Agingga kaano iti panagitured dagitoy a makarikrikna ken makabuybuya iti panagbisin ti pamiliana? Naisagsaganaanda kadi daytoy a pagteng nangruna ket matutudo wenno panawen tay kunada a panaggawat? Nalaka ti mangpairot iti sinturon dagiti nataengan ngem dagiti ibet dagiti ubbing ngay a kapamiliam? No sika, maituredmo ngata ket ubbing dagitoy a dumawat iti kanenna ta mabisin ket ngarud? Ania ti maitulong ti gobiernotayo iti kastoy a pagteng? Dagiti sigurado adda dumteng nga agaramid iti krimen! Dagiti agtatakaw ta isu daytoy ti kabitan piman a pangalaanda iti itaraonda kadagiti pamiliada. Ket kadagiti dadduma, aglako kadagiti shabu, marijuana wenno ania la ditan tapno mapedped ti bisinda!!! Ania ag-hueteng ka pay?
ilo_Latn ltz_Latn lij_Latn ilo_Latn